Man sterf in trompopbotsing met trokkeDie bakkie se wrak. Foto: Verskaf ŉ Man is dood en een beseer nadat ŉ bakkie Woensdag met twee vragmotors in Rustenburg, Noordwes, gebots het. Russel Meiring, woordvoerder van ER24, het gesê die botsing het in Bleskopweg plaasgevind. “Die bakkie en ŉ vragmotor was vermoedelik betrokke in ŉ botsing reg van voor. ŉ Tweede vragmotor het die bakkie daarna getref, wat veroorsaak het dat dit gerol en aan die brand geslaan het.” Paramedici het die bakkie se wrak in die veld langs die pad aangetref. Die twee vragmotors het aan die ander kant van die pad gestaan. “ŉ Man het buite die bakkie se wrak gelê en nog een was in die wrak vasgekeer. Paramedici kon niks vir die man in die bakkie doen nie en hy is op die toneel dood verklaar.” Die ander man het matige beserings opgedoen. Hy is op die toneel gestabiliseer en na die Life Peglarey-hospitaal geneem vir verdere behandeling. Die polisie was op die toneel om ondersoek in te stel.